Njebjelčanska gmejnska rada wuhibki za rjadowane twarjenje stajiła
Njebjelčicy (JK/SN). Wobydlerjo Pěskec, Wěteńcy a Serbskich Pazlic dóstanu přichodne dny póštu wot gmejny. Woni su namołwjeni, naćisk za wujasnjenske wustawki k swojim wsam pruwować a jim přihłosować abo trěbne dodawki podać. W mjenowanych wustawkach dźe wo to rjadować, kak a hdźe hodźi so na wsach twarić, kak daloko saha nutřkowny wobtwarjenski wobłuk a što wonkowny wopřijima. K tomu poda twarski fachowc gmejny Gilles Buitel na wčerawšim posedźenju Njebjelčanskich gmejnskich radźićelow dosć nazorne rozjasnjenja ke kóždej jednotliwej wsy. Radźićeljo na to jednohłósnje wobzamknychu, do tohole za gmejnu a wjesne dźěle wažneho rozsuda zapřijeć bjezposrědnje potrjechenych wobydlerjow. Najpozdźišo na decemberskim posedźenju chcedźa potom wujasnjenske wustawki wobzamknyć a tak za rjadowane twarjenje na wsach puć runać.
bos_Latn szl_Latn